EGCOขอกฟผ. ต่ออายุขนอม5ปี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — EGCO อ้อน กฟผ.ต่ออายุโรงไฟฟ้าขนอม อีก 5 ปี ยอมรับปีนี้กำไรวูบ 56% ยันจ่ายปันผลเท่าปีก่อน 5.25 บาทต่อหุ้น 
นายวินิจ แตงน้อย กรรมการผู้จัดการใหญ่ บริษัท ผลิตไฟฟ้า(EGCO) เปิดเผยว่า ขณะนี้บริษัทอยู่ระหว่างเจรจากับการไฟฟ้าฝ่ายผลิตแห่งประเทศไทย (กฟผ.) เพื่อขอต่ออายุสัญญาขายไฟฟ้าของโรงไฟฟ้าขนอมที่จะหมดอายุสัญญาในปี 2559 ออกไปอีก 5 ปี
อย่างไรก็ตาม หากไม่ได้ต่อสัญญาและรัฐบาลมีการเปิดประมูลโครงการรับซื้อไฟฟ้าใหม่ บริษัทก็พร้อมจะเข้าประมูลและลงทุนสร้างโรงไฟฟ้าใหม่ โดยคาดว่าโรงไฟฟ้าจะมีขนาดประมาณ 800 เมกะวัตต์ หรือใช้เงินลงทุนราว 1.5 หมื่นล้านบาท 
สำหรับการซื้อหุ้นโรงไฟฟ้าถ่านหินในประเทศฟิลิปปินส์จะเลื่อนไปช่วงสิ้นปี ส่วนการซื้อหุ้นโรงไฟฟ้าน้ำเทิน 2 เพิ่มอีก 10% ยังอยู่ระหว่างการเจรจาและมีแผนศึกษาพัฒนาโครงการโรงไฟฟ้าพลังน้ำขนาดเล็กในสาธารณรัฐประชาธิปไตยประชาชนลาวด้วย 
นางพิกุล ศรีศาสตรา รองกรรมการผู้จัดการใหญ่ สายงานการเงินและบริการองค์กร EGCO กล่าวว่า กำไรสุทธิปีนี้จะลดลง 56% จากปีก่อน ที่มีกำไรสุทธิ 8,000 ล้านบาท เนื่องจากโครงสร้างค่าไฟฟ้าลดลงตามอายุสัญญา แต่ยังสามารถจ่ายเงินปันผลใกล้เคียงกับปีก่อนที่แจก 5.25 บาทต่อหุ้น โดยครึ่งปีแรกประกาศจ่าย 2.50 บาท
ในส่วนผลงานงวด 6 เดือนแรก มีกำไรสุทธิ 4,300 ล้านบาท ทำให้กระแสเงินสดเพิ่มเป็น 7,300 ล้านบาท แต่ส่วนหนึ่งต้องสำรองไว้ชำระหนี้จึงมีเงินเพื่อลงทุนเพียง 5,700 ล้านบาท ซึ่งในปีนี้คาดจะมีการลงทุน 8,000 ล้านบาทใกล้เคียงกับปีที่ผ่านมา ซึ่งเงินลงทุนที่ยังขาดอยู่จำนวน 3,000 ล้านบาท จะกู้ยืมสถาบันการเงินเพราะอัตราดอกเบี้ยถูกกว่าการออกหุ้น
ปัจจุบันบริษัทมีหนี้ประมาณ 1 หมื่นล้านบาท หรือคิดเป็นอัตราส่วนหนี้สินต่อทุน (ดีอี) 0.2 เท่า ยังมี เพดานการกู้ได้อีก เพราะระดับเหมาะสมไม่ควรเกิน 0.5 เท่า m